એક કરતા વધુ વિશેષ યોગ્યતા ધરાવતા જૂજ લોકો હોય છે જેમાં શહેરના જાણિતા સંગીતકાર, ગાયક અને ડૉક્ટર શ્યાલમ પરેશભાઈ મુન્શીનો સમાવેશ થાય છે. બાળપણથી ભણવામાં હોશિયાર અને સંગીતમાં રૂચી ધરાવતા શ્યામલ અને સૌમિલ મુન્શીની બેલડીએ જગતમાં નામના હાંસલ કરી છે. ‘મોરના ઈંડા ચિતરવા નથી પડતા' આ કહેવત શ્યામલભાઈ માટે બિલકુલ બંધ બેસે છે. સામાન્ય પરિવારમાં ઉછરેલા શ્યામલભાઈના ડીએનએમાં સંગીત છે. તે કહે છે કે, તેમનું મોસાળ સાહિત્ય અને સંગીત પ્રેમીઓથી ભરેલું છે જ્યારે પિતા પક્ષે મેથ્સ અને સાયન્સના તજજ્ઞો તરફથી પોષણ મળ્યું હતું. આમ, માતા તરફથી તેમને સંગીત અને પિતા તરફથી વિશેષ જ્ઞાનનો તેમને વારસો મળ્યો હતો.